**OBČINSKA UPRAVA**

Številka: 900-0007/2021

Datum: 7. 10. 2021

**OBČINSKEMU SVETU**

**OBČINE TRŽIČ**

**ZADEVA: ODGOVOR NA SVETNIŠKO VPRAŠANJE IN POBUDO SVETNIKA DRAGA ZADNIKARJA (Z 22. REDNE SEJE OBČINSKEGA SVETA OBČINE TRŽIČ)**

|  |
| --- |
| Na podlagi 86. člena Poslovnika Občinskega sveta Občine Tržič (Ur. l. RS, št. 15/2017), vam pošiljamo odgovor na svetniško vprašanje svetnika Draga Zadnikarja (z 22. redne seje Občinskega sveta Občine Tržič). |

Vprašanje:

Ali je bila pri graditvi ceste skozi BPT, in sicer na delu od mostu oziroma vstopu v kompleks BPT, pri načrtovanju hodnika za pešce (pločnik), zaključena rešitev, da se pločnik konča pri spomeniku in pešce tako napoti v zaprti del kompleksa? Pričakovati bi bilo, da bi bil pločnik načrtovan (pri spremljanju dela gradnje je bil v prvi fazi pločnik nekako načrtovan še v dolžini za ca. 50 metrov) in zgrajen tudi na odseku, kjer trenutno poteka zelenica. Zakaj je to smiselno, ker pešci v nadaljevanju hoje proti Mercatorju hodimo po vozišču, kar ni najbolj varno?!

*Odgovor občinske uprave:*

*V fazi izdelave projektne dokumentacije za rekonstrukcijo javne poti 928752 na območju BPT so bile izdelane 3 variantne rešitve, ki so se usklajevale s pristojnim ZVKDS, Enota Kranj, na podlagi izdanih kulturnovarstvenih pogojih. Po prvi varianti je bila predvidena umestitev pločnika čez celotno območje rekonstrukcije ceste (od spomenika do izvoza Hipermarket), ki pa je bila nesprejemljiva za ZVKDS. Po naslednjih dveh variantah se je po usklajevanjih izoblikovala projektna rešitev, na katero je ZVKDS izdal pozitivno kulturnovarstveno mnenje. Takšna projektna rešitev je tudi izvedena.Za strokovno razlago odločitve glede poteka pločnika, ki je izveden, smo zaprosili ZVKDS, saj smo tudi s strani občanov prejeli sporočila, da to mogoče ni najboljša rešitev glede na prometne zagate, ki se pojavljajo na pešpoti, kamor so usmerjeni pešci v kompleksu BPT. Ko prejmemo njihov odgovor, vas bomo z njim seznanili.*

Pobuda:

S strani udeležencev proslave Pod Storžičem sem bil seznanjen, deležen pa tudi kritik, kaj se gre Občina Tržič kot organizator te prireditve slovesnosti. Kritike so bile podane na moderatorko, ki ni poskrbela, da bi slavnostni govorniki podajali različne vsebine in poglede na dogodke v času NOB, ampak so vsi podajali eno in isto. Najdaljšo predstavitev pa je imela ravno moderatorka.

Ogorčenje prisotnih pa je povzročila v zaključku, ko se je zahvalila župniku, ki je daroval mašo umrlim v Lomu pod Storžičem. Predlagali so, da se v naprej pri organiziranju proslav (neprimerno organizirana naj bi bila tudi slovesnost ob 1. novembru) preveri, kaj pripravljajo moderatorji in slovesnostim prilagodijo vsebine in podajanja vsebin govornikov.

*Odgovor občinske uprave:*

*Občina Tržič je bila organizator Dneva spomina pod Storžičem, to je 5. avgusta kot dan, na katerega so leta 1941 pod Storžičem padle prve žrtve nacizma, med katerimi je bilo pet Tržičanov.*

*Občina Tržič ocenjuje, da je bila prireditev s strani organizatorja izpeljana profesionalno kot tudi nagovor moderatorke, ki je namenjen podajanju znanih informacij o dogodkih in dogajanju, brez subjektivnega komentiranja. Zahvala vsakomur, ki je prisoten na slovesnosti, bodisi obeleži občinski spominski dan na kakršenkoli način, menimo, da je civilizacijska norma.*

*Poudarjamo, da objektiven moderator ne more niti ne sme vplivati na to, kaj bodo govorci govorili, saj gre za temeljno pravico do svobode govora in izražanja. V času priprave na slovesnost se sicer poskuša izvedbo slovesnosti vsebinsko čim bolj koordinirati, nemogoče in neprimerno pa je od govorcev zahtevati, o čem bodo govorili.*

*Ocena Občine Tržič, po preveritvi tudi informacij s strani udeležencev slovesnosti, je, da moderatorka ni podajala dolgih vsebin, pač pa je smiselno povezala različne nastope na proslavi.*

 Klemen Srna

 direktor občinske uprave